Plaasaanvalle: DA kap polisie oor statistiekArgieffoto Die DA het sy kommer uitgespreek oor die Suid-Afrikaanse Polisiediens (SAPD) se verbintenis tot landelike veiligheid ná hul “onvermoë” om Woensdag tydens die Polisie Portefeuljekomiteevergadering in die parlement rekenskap te kon gee van statistiek oor plaasaanvalle. Annette Steyn, DA-woordvoerder oor landbou, het Donderdag in ŉ verklaring gesê alhoewel die SAPD beweer dat ernstige landelike misdaad met 41% van 2011/12 tot 2013/14 afgeneem het, was hulle nie in staat om verantwoording te doen vir werklike plaasmoorde en -aanvalle nie, aangesien die polisie se statistiek vir landelike misdaad nie meer in spesifieke kategorieë uiteengesit word nie. “Volgens ŉ onlangse verslag van die Instituut vir Sekerheidstudies (ISS) wil dit voorkom of plaasaanvalle en -moorde, as ŉ kategorie van landelike misdaad, in werklikheid besig is om te styg,” het Steyn gesê. Die verslag haal statistiek aan van TLU-SA, wat rekord hou van plaasmoorde en -aanvalle sedert die polisie dit gestaak het, wat ŉ styging aandui. Die statistiek wys dat daar in 2013 altesaam 62 moorde en 231 aanvalle was. In 2014 was daar 67 moorde en 278 aanvalle. Teen die tyd wat die verslag ingedien is, was daar in 2015 reeds nege moorde en 23 aanvalle. Volgens die ISS kan die TLU-SA se syfers moontlik die aantal plaasaanvalle onderverteenwoordig aangesien die organisasie nie dieselfde hulpbronne as die polisie het nie. “Die SAPD het ŉ paar jaar gelede aanvalle op boere en plaaswerkers van hul jaarverslae verwyder, en ten spyte van instruksies van die portefeuljekomitee weier hulle om dit weer te noem,” het Steyn verduidelik. “Die DA het weer hierdie kwessie in die vergadering aangespreek net om van Riah Phiyega, nasionale polisiekommissaris, te verneem dat sy geen kennis van vorige instruksies dra nie.” Die DA het versoek dat die betrokke notule van die portefeuljekomiteevergadering aan Phiyega gestuur word sodat sy nie kan aanspraak maak dat sy oningelig was van die komitee se instruksies dat plaasaanvalsyfers weer in die jaarverslae aangedui moet word nie.